《篆烟吟》
明代·黄衷

金猊晓试东皇燧，海国龙涎重译至。谁言一缕篆烟轻，灵异曾闻走魑魅。

上如卿云抱初旭，下如清野流泉比。淡如古洞拽青霞，浓如净土飘浮穗。

隆栋淩晨太郁葱，疏棂薄暮仍明媚。神洲舞影降仙禽，霏雾玄鬟双玉侍。

仗前恰忆带悠扬，馧馞花潭春涨腻。闲门却扫懒摊书，独玩氤氲无个事。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。